રશિયાના ઝેલેનોગ્રાદ્સ્ક નામના નાનકડા નગરની મ્યુનિસિપાલિટીએ તાજેતરમાં બહાર પાડેલી નોકરીની જાહેરાતે સૌનું ધ્યાન ખેંચ્યું છે. મ્યુનિસિપાલિટીના સત્તાવાળાઓએ ‘કેટ ચીફ’ની નોકરી માટે એક જાહેરાત બહાર પાડી હતી. જેમાં શહેરમાં રખડતી ૭૦ જેટલી બિલાડીઓની દેખરેખ અને સંભાળ રાખવા માટેની શરત મુકાઈ હતી. આશ્ચર્યની વાત એ હતી કે રશિયાના કાલિનિનગ્રાદ પ્રદેશમાં સ્થિત આ નાનકડા નગરમાં આવી વિચિત્ર નોકરી કરવા માટે પણ ૮૦ લોકોએ રસ દાખવ્યો હતો. આ નગરના રહીશોનો બિલાડીઓ પ્રત્યેનો પ્રેમ જાણીતો છે. નગરમાં મુકેલી બિલાડીની પ્રતિમા પણ તેમના બિલાડીપ્રેમની ગવાહી પૂરી રહી છે. છેવટે ત્યાંના સત્તાવાળાઓએ ૮૦ અરજદારોમાંથી સ્થાનિક રહેવાસી સ્વેતલાના લોગુનોવા નામની મહિલા પર આ નોકરી માટે પસંદગી ઉતારી હતી. સ્વેતલાનાને શહેરમાં ફરવા માટે એક સાઇકલ અને યુનિફોર્મ આપવામાં આવ્યો છે. ઉપરાંત તેને ગ્રીન કલરનું જેકેટ, ટાઈ અને એક હેટ પણ આપવામાં આવી છે. સ્વેતલાનાને બિલાડીઓના મહિનાના ખર્ચ પેટે ૫,૭૦૦ રૃબલ (૮૫ અમેરિકન ડૉલર)નું બજેટ બાંધી આપવામાં આવ્યું છે. આ પૈસામાંથી તેણે બિલાડીઓને ખવડાવાથી માંડીને તેમને આનંદિત રાખવા સાઇકલની આગળ બાસ્કેટમાં બેસાડી બિલાડીઓને શહેરની સહેલગાહ કરાવવાની તૈયારી રાખવી પડશે. જોકે, સ્વેતલાનાએ તો અત્યારથી જ સ્પષ્ટતા કરી દીધી છે કે નગરની દરેક બિલાડીને ખુશ રાખવા માટે તે એકલી પહોંચી વળે તેમ નથી. જોઈએ હવે સ્વેતલાનાથી ત્યાંની બિલાડીઓ કેટલી ખુશ રહે છે!!!